SET ปิดเย็นเหลือบวก 2 จุด เซ่นปัจจัยลบตปท.หลังจีนรายงานตัวเลข PMI ภาคการผลิตต่ำคาด
SET ปิดเย็นเหลือบวก 2 จุด เซ่นปัจจัยลบตปท.หลังจีนรายงานตัวเลข PMI ภาคการผลิตต่ำคาด โดยดัชนีปิดตลาดวันนี้ ที่ระดับ 1,565.94 จุด บวก 2.06 จุด หรือ 0.13% มูลค่าการซื้อขาย 3.16 หมื่นล้านบาท
2 ม.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,565.94 จุด บวก 2.06 จุด หรือ 0.13% มูลค่าการซื้อขาย 3.16 หมื่นล้านบาท
10 หุ้นดันดัชนีวันนี้

ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้ปรับตัวขึ้นสวนทางตลาดหุ้นในภูมิภาคเอเชีย และตลาดหุ้นในยุโรป ที่ต่างปรับตัวลดลง โดยตลาดหุ้นไทยรับปัจจัยหนุนในประเทศ จากการที่มีการประกาศจัดงานพระราชพิธีบรมราชาภิเษกในวันที่ 4-6 พ.ค.62 ทำให้มีความเชื่อมั่นมากขึ้นเกี่ยวกับกำหนดการเลือกตั้งจะยังเป็นไปตามกรอบระยะเวลาเดิม และนายกรัฐมนตรีได้ออกมามาย้ำถึงกรอบการเลือกตั้งยังคงเป็นไปตามเดิมในวันที่ 24 ก.พ.62 ทำให้ตลาดตอบรับกับปัจจัยดังกล่าวในวันนี้
โดยปัจจัยดังกล่าวจะช่วยส่งผลต่อแนวโน้มการบริโภคและการจับจ่ายใช้สอยในประเทศในครึ่งปีแรกมีการฟื้นตัวดีขึ้น และส่งผลต่อความเชื่อมั่นของประชาชนท่ามกลางภาวะเศรษฐกิจโลกชะลอตัว จากปัจจัยกดดันภายนอกที่เข้ามากระทบ
ขณะที่การซื้อ-ขายของตลาดหุ้นไทยในวันนี้จะเห็นได้ว่าหุ้นขนาดใหญ่และขนาดกลางเป็นหุ้นที่ช่วยหนุนดัชนีฯให้ปรับขึ้นได้อย่างมีนัยสำคัญ ทำให้ดัชนีฯในการเทรดภาคเช้าได้ปรับตัวขึ้นไปทดสอบระดับ 1,575 จุด และค่อย ๆ ปรับตัวลงมาในการเทรดภาคบ่าย
ส่วนแนวโน้มการลงทุนในวันพรุ่งนี้ (3 ม.ค.) นายกิจพณ กล่าวว่า ตลาดหุ้นไทยยังคงเผชิญกับความไม่แน่นอน หลังจากที่วันนี้ดัชนีหุ้นไทยปรับขึ้นสวนทางตลาดต่างประเทศที่ต่างตอบรับปัจจัยการชะลอตัวของเศรษฐกิจโลก และตัวเลข PMI ภาคการผลิตของจีนที่ประกาศออกมาก็ไม่ดี และยังมีปัจจัยที่ต้องติดตามเกี่ยวกับการเจรจาสงครามการค้าระหว่างสหรัฐฯและจีนในวันที่ 7 ม.ค.62 ว่าผลจะออกมาเป็นอย่างไร ซึ่งเป็นปัจจัยที่ส่งผลอย่างมีนัยสำคัญต่อทิศทางตลาดหุ้นในระยะต่อไป
พร้อมให้แนวต้าน 1,580 จุด แนวรับ 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
CPALL มูลค่าการซื้อขาย 2,296,801.50 ล้านบาท ปิดที่ 70.25 บาท เพิ่มขึ้น 1.50 บาท
GULF มูลค่าการซื้อขาย 1,434,767.00 ล้านบาท ปิดที่ 83.50 บาท เพิ่มขึ้น 2.00 บาท
PTT มูลค่าการซื้อขาย 1,415,540.18 ล้านบาท ปิดที่ 46.25 บาท เพิ่มขึ้น 0.25 บาท
PTTEP มูลค่าการซื้อขาย 1,302,918.20 ล้านบาท ปิดที่ 112.50 บาท ลดลง 1.00 บาท
BDMS มูลค่าการซื้อขาย 1,234,019.42 ล้านบาท ปิดที่ 24.50 บาท ลดลง 0.30 บาท